b'\n_START_ARTICLE_\nIngrid Daubechies\n_START_SECTION_\nUtdannelse og karriere\n_START_PARAGRAPH_\nDaubechies har sin utdannelse fra Vrije Universiteit Brussel, der hun fikk sin bachelorgrad i fysikk i 1975 og doktorgrad i teoretisk fysikk i 1980._NEWLINE_Hun ble forskningsprofessor ved Vrije Universiteit i 1984. I 1987 begynte hun \xc3\xa5 arbeide ved matematikkforskningssenteret ved AT & T Bells laboratorier i Murray Hill, New Jersey. I 1991\xe2\x80\x931994 var hun professor ved Rutgers University, og i 1994 ble hun, som f\xc3\xb8rste kvinne, ansatt som professor ved matematikkinstituttet ved Princeton University. I perioden 1997\xe2\x80\x932001 var hun direkt\xc3\xb8r for The Program in Applied and Computational Mathematics der. Fra 2004 til 2011 hadde hun professoratet \xc2\xabWilliam R. Kenan Jr. Professor\xc2\xbb ved universitetet. Siden 2011 har hun v\xc3\xa6rt ansatt som professor ved Duke University.\n_START_SECTION_\nPublikasjoner\n_START_PARAGRAPH_\nDaubechies er en mye sitert matematiker, med en h-indeks p\xc3\xa5 67, if\xc3\xb8lge Google Scholar (per 2017)._NEWLINE_Hennes bok Ten Lectures on Wavelets fra 1992, er regnet som en klassiker innen feltet, og har alene nesten 28 000 siteringer (per 2018). Denne boken f\xc3\xb8rte til at the American Mathematical Society tildelte henne \xc2\xabthe Steele Prize for mathematical exposition\xc2\xbb i 1994. _NEWLINE_Duke University har satt opp en oversikt over Daubechies publikasjoner. Oversikten g\xc3\xa5r (per 2018) frem til 2015.\n_START_SECTION_\n\xc3\x86resbevisninger og medlemskap (utvalg)\n_START_PARAGRAPH_\nI 1984 mottok hun sin f\xc3\xb8rste st\xc3\xb8rre pris, den belgiske  Louis Empain Prize for Physics, som deles ut hvert femte \xc3\xa5r til en belgisk fysiker, basert p\xc3\xa5 vedkommendes arbeid og resultater f\xc3\xb8r fylte 29 \xc3\xa5r. _NEWLINE_Hun var den f\xc3\xb8rste kvinne som ble president for International Mathematical Union (2011\xe2\x80\x932014)._NEWLINE_I 2010 ble hun utnevnt til \xc3\xa6resdoktor ved NTNU._NEWLINE_I 2010 ble hun i tillegg, som f\xc3\xb8rste kvinne, valgt til \xc3\xa5rets Onsager-foreleser ved NTNU, og mottok Onsagermedaljen._NEWLINE_I 2012 ble hun utnevnt til baronesse av kong Albert III av Belgia._NEWLINE_I 2016 ble en marskryssende asteroide oppkalt etter henne: (42609) Daubechies.'